Loji Penapis Minyak Terengganu

Loji Penapis Minyak Terengganu ini dibuka secara rasmi pada 3 Oktober 1983. Terletak di pantai Paka, Dungun di negeri Terengganu.

Loji Penapis Minyak Terenganu telah dilancarkan pada 9 Mac 1983. Pada bulan April 1984, bahan keluaran pertama iaitu nafta, telah dieksport ke Jepun.

Loji Penapis Minyak Terengganu adalah loji penapis minyak tempatan yang pertama di Malaysia. Ia dimiliki dan diuruskan  oleh Petronas melalui anak syarikatnya, Petronas Penapisan Terengganu Sdn Bhd.

Kompleks Loji Penapis Minyak Terengganu ini dibina dengan belanja RM260 juta. Kemudahan-kemudahan yang disedikana adalah unit perolehan semula dan loji pengisian untuk gas petroleum cecair (GPC), kemudahan marin, loji  janakuasa dan kemudahan  pengedaran  bahan-bahan keluaran. Fungsi utama Loji Penapis Minyak Terengganu ini adalah untuk menapis  minyak mentah  menjadi bahan-bahan keluaran untuk diedarkan  ke pasaran. Selain dari itu Loji Penapis Minyak Terengganu ini juga memberi bekalan kuasa kepada projek-projek petroleum lain yang berhampiran.

Pembinaan Loji Penapis Minyak Terengganu ini adalah amat penting bagi industri petroleum di Malaysia. Ia juga penting dalam membantu  pembangunan kawasan  setempat kerana  dengan terbinanya Loji Penapis Minyak Terengganu  ini, kemudahan-kemudahan lain dapat disediakan seperti pelabuhan, lapangan terbang,  perumahan dan pembangunan masyarakat.

Lokasi
Kajian pelan induk bagi Kemanuan Sumber Petroleum di Malaysia pada tahun 1977 telah mengenal pasti  bahawa sebuah  loji penapis minyak di Pantai Timur, Semenanjung Malaysia, dapat  memenuhi  sebahagian daripada permintaan  di kawasan tersebut  dan sedikit sebanyak  dapat membawa  kemajuan di kawasan tersebut. Pemilihan kawasan tersebut juga ditentukan dengan terdapatnya simpanan sumber petroleum di luar pantai.

Kawasan tersebut terletak di tapak seluas 66 hektar di tepi pantai Terengganu dan sejauh 106 km ke selatan Kuala Terengganu, ibu negeri Terengganu.

Kemudahan-kemudahan
Loji Penapis Minyak Terengganu ini direkabentuk untuk memproses  minyak mentah dari pangan minyak  luar pantai  di Laut China Selatan. Minyak mentahnya yang bermutu tinggi dikenali sebagai 'Tapis Blend' dikeluarkan dari medan minyak Tapis, Bekok, Pulai, Tiong, Kepong dan Tinggi yang terletak di luar pantai Terengganu.

Keupayaan 
Loji Penapis Minyak Terengganu ini mempunyai keupayaan memproses sebanyak 30,000 tong minyak mentah setiap hari.

Bahan-bahan keluaran 
Loji Penapis Minyak Terengganu ini berupaya  mengeluarkan bahan-bahan  seperti berikut:-
 Gas Petroleum Cecair
 Minyak Gasolin
 Nafta Tulen Cair
 Nafta Tulen Pekat
 Minyak Tanah
 Minyak Diesel
 Sisa Berlilin Bersulfur Rendah.

Kemudahan-kemudahan Utama

Unit Minyak Mentah 
Unit Minyak Mentah direkabentuk untuk memproses 30,000 tong minyak mentah tempatan setiap hari. Kini keupayaannya telah mencapai 51,000 tong minyak mentah sehari.

Tangki Simpanan 
Tangki-tangki simpanan Loji Penapis Minyak Terengganu ini terdiri dari tangki-tangki  untuk menyimpan minyak mentah  dan bahan-bahan  keluaran  petroleum  serta tangki-tangki  eksport  untuk perkapalan.

Kemudahan Marin 
Buat masa ini , Loji Penapis Minyak Terengganu ini menerima bekalan minyak mentah melalui pemunggahan kargo dari kapal-kapal di sistem tambatan punca tunggal terletak kira-kira 2.1 km  dari pantai. Minyak mentah ini disalurkan melalui hos-hos yang disambung kepada tambahan dan seterusnya disalurkan ke pantai menerusi empat saluran paip dasar laut.

Kemudahan-kemudahan  marin adalah untuk menerima minyak mentah dan mengeksport bahan keluaran yang ditapis. Ukuran kapal tangki bagi kemudahan ini adalah 35,000 dwt atau sebahagian muatan kapal-kapal tangki yang lebih besar dari jenis yang sama.

Apabila siap kelak , Terminal Minyak Mentah Terengganu yang dihubungkan ke pelantar-pelantar  minyak di luar pantai melalui saluran paip dasar laut akan menerima, menyimpan dan membekalkan minyak mentah terus ke Loji Penapis Minyak Terengganu ini menerusi saluran paip.

Kelengkapan 
Loji Penapis Minyak Terengganu ini dilengkapi  dengan sistem pengolahan air, unit janakuasa wap, sistem bahan api gas dan minyak, unit janakuasa elektrik dan sistem udara loji penapis minyak.

Pampatan Gas  
Loji Penapis Minyak Terengganu  ini  juga mempunyai kemudahan untuk menerima dan memampatkan gas  bersekutu yang diterima dari Terminal Minyak Mentah Terengganu untuk menjalankan turbin gas bagi penjanaan kuasa.

Aliran Proses

Minyak mentah dari tangki-tangki simpanan disalurkan  ke Unit Penyulingan pada kadar sehingga 30,000 tong sehari. Pada peringkat awal, ia dipanaskan  sehingga 220'C oleh  penukar haba bersama aliran bahan keluaran, kemudian dipanaskan  sehingga 350'C di dalam relau tiub.

Pengedaran Bahan-Bahan Keluaran

Penghantaran Bahan-Bahan Keluaran 
Eksport bahan keluaran dilakukan  dengan menggunakan Sistem Tambatan Punca Tunggal (SPM).

Bahan-bahan keluaran dipunggah menerusi SPM ke kapal-kapal . Bahan keluaran  juga diedarkan menggunakan lori-lori tangki.

Pengisian Gas Petroleum Cecair (GPC) 
GPC diisi ke dalam silinder seberat 12 kg dan 51 kg  untuk keperluan pasaran tempatan. Loji Pengisian GPC  berupaya mengisi lebih kurang 1,000 tan metrik setiap bulan.

Pasaran
GPC juga diedarkan melalui jalan raya  bagi memenuhi  keperluan pasaran tempatan . Nafta Tulen Cair dicampur dengan Nafta Tulen Pekat untuk dieksport sebagai bahan mentah untuk petrokimia.

Minyak Tanah yang dikeluarkan adalah untuk dieksport walaupun sebahagian darinya dipunggah ke lori tangki untuk psaran tempatan.

Satu pertiga dari pengeluaran Diesel pula adalah untuk pasaran tempatan dan selebihnya dieksport. Kesemua  keluaran Sisa Berlilin Bersulfur Rendah ialah untuk dieksport.

Pasaran-pasaran utama eksport  adalah Jepun, [Korea Selatan]], India dan Negara Thailand.

Keselamatan 
Setiap loji penapis mengutamakan  keselamatan dan Loji Penapis Minyak Terengganu  adalah tidak terkecuali. Langkah-langkah  keselamatan  yang menyeluruh  seperti keselamatan am  ,  kebakaran  dan pengawalan sentiasa  diberi perhatian . Ini termasuklah  melatih kakitangan yang terlibat  dalam operasi  pemeriksaan  peralatan dari masa ke semasa.

Dalam menghadapi  kebakaran, kesemua kakitangan dilatih untuk bertindak secara efektif. Satu pasukan bomba  terlatih juga bertugas sepenuh masa dan kemudahan alat-alat mencegah kebakaran  yang lengkap juga tersedia.

Kawalan yang secukupnya  juga diberikan untuk mengawal harta loji. Pergerakan di kawasan Loji Penapis Minyak ini sentiasa dikawal dengan ketat.

Loji penapis minyak di Malaysia
Bangunan dan struktur di Terengganu